Vincent Schiavelli

Vincent Andrew Schiavelli (n. 11 noiembrie 1948, New York City, New York, SUA – d. 26 decembrie 2005, Polizzi Generosa, Sicilia, Italia) a fost un actor de personaj american. Recunoscut datorită trăsăturilor sale faciale, acesta a fost diagnosticat în copilărie cu sindromul Marfan.
Schiavelli a ajuns celebru datorită rolurilor sale secundare, printre acestea fiind Fredrickson în One Flew Over the Cuckoo's Nest (1975), Mr. Vargas în Colegiul Ridgemont (1982), Fantoma din metrou în Fantoma mea iubită (1990), Organ Grinder în Batman revine (1992), Chester în The People vs. Larry Flynt (1996), Dr. Kaufman în Tomorrow Never Dies (1997) și directorul ABC Maynard Smith în Omul in Lună (1999).
Schiavelli s-a născut în Brooklyn într-o familie siciliano-americană, fiul lui John Schiavelli și al lui Katherine Coco. A urmat cursurile Liceului Bishop Loughlin Memorial din Brooklyn. A studiat actoria în programul de teatru din cadrulUniversității din New York și a început să cânte în anii 1960.
Primul său rol de film a fost în producția lui Miloš Forman din 1971 Taking Off, în care a jucat rolul unui consilier care îi învăța pe părinții unor adolescenți fugiți de acasă să fumeze marijuana pentru a înțelege mai bine experiențele propriilor copii. A obținut numeroase roluri secundare datorită aptitudinilor sale și a morfologiei faciale, inclusiv în One Flew Over the Cuckoo's Nest, Amadeus, The People vs. Larry Flynt, Valmont și Man on the Moon .
Acesta l-a interpretat pe domnul Vargas, profesorul de biologie, în comedia din 1982 Colegiul Ridgemont, rol pe care l-a reluat în spin-off-ul din 1986 Fast Times. A obținut un rol similar în filmul Better Off Dead.
În 1987, a jucat alături de Tim Conway în scurtmetrajele Dorf on Golf, iar apoi în Dorf and the First Games of Mount Olympus în 1988. În 1990, a interpretat Fantoma din metrou în filmul Fantoma mea iubită, iar în 1992, a jucat în Batman Returns în rolul lui Organ Grinder, unul dintre slujitorii lui Penguin. A mai apărut în 007 și imperiul zilei de mâine (1997), Aventurile lui Buckaroo Banzai (1984) și The Frisco Kid (1979). În 1994 a apărut în videoclipul melodiei „Breaakaway” al formației ZZ Top, iar în 1997 a fost desemnat unul dintre cei mai buni actori de personaj din America de către revista Vanity Fair. A realizat vocea mai multor personaje în serialul animat Hey Arnold!.
Primul său rol în televiziune a venit în 1972 - Peter Panama în The Corner Bar, prima portretizare a unui personaj gay la televiziunea americană. Printre proiectele sale de televiziune se numără The Moneychangers, Buffy the Vampire Slayer, WKRP în Cincinnati, Benson și Taxi. Acesta a apărut în episodul „The Arsenal of Freedom” al serialului Star Trek: The Next Generation, în Miami Vice și într-un rol necreditat într-un episod al serialului Punky Brewster. În 1987, a jucat rolul lui Lyle, un gangster, în episodul „Soft Touch” din sezonul 2 al emisiunii MacGyver. În Highlander: The Series, el l-a interpretat pe Leo Atkins, un veteran fără adăpost al Războiului din Vietnam acuzat de crimă în episodul „Innocent Man” din sezonul 1. A apărut în episodul „Humbug” din Dosarele X în rolul lui Lanny.
Schiavelli a fost copreședinte de onoare al Fundației Naționale Marfan, o organizație care îi ajută pe cei afectați de sindromul Marfan.
Schiavelli a fost căsătorit de două ori. Acesta și prima sa soție, actrița Allyce Beasley, au fost căsătoriți între 1985 și 1988. Cuplul a apărut împreună într-un episod din Moonlighting, serialul de televiziune al lui Beasley. Schiavelli și Beasley au avut împreună un fiu, compozitorul Andrea Schiavelli. Vincent Schiavelli s-a căsătorit apoi cu Carol Sue Mukhalian pe 23 octombrie 1992. Au rămas căsătoriți până la moartea sa.
Schiavelli a murit de cancer pulmonar pe 26 decembrie 2005, la domiciliul său din Polizzi Generosa, orașul sicilian în care s-a născut bunicul său Andrea Coco și despre care a scris în cartea sa din 2002 Many Beautiful Things: Stories and Recipes from Polizzi Generosa (ISBN: 0-7432-1528-1 ). Schiavelli a fost înmormântat în cimitirul Polizzi Generosa, situat lângă Palermo, Sicilia.